VNG ให้บริษัทย่อยลงทุน 2.20 พันลบ. ขยายกำลังผลิตแผ่นเอ็มดีเอฟ
VNG ให้บริษัทย่อยลงทุน 2.20 พันลบ. ขยายกำลังผลิตแผ่นเอ็มดีเอฟเป็น 2.1 แสนลบ.ม./ปี
11 พ.ย. 2559

บริษัท วนชัย กรุ๊ป จำกัด (มหาชน) หรือ VNG ระบุว่า ที่ประชุมคณะกรรมการบริษัทเมื่อวานนี้ (10 พ.ย.) อนุมัติให้บริษัท วนชัย พาเนล อินดัสทรี่ส์ จำกัด ซึ่งเป็นบริษัท ดำเนินโครงการขยายกำลังการผลิตแผ่นเอ็มดีเอฟ กำลังการผลิต 2.1 แสนลูกบาศก์เมตร (ลบ.ม.)/ปี ที่จ.สุราษฎร์ธานี มูลค่า 2.2 พันล้านบาท เพื่อเป็นการเพิ่มกำลังการผลิตแผ่นเอ็มดีเอฟของบริษัทในกลุ่มตามความต้องการผลิตภัณฑ์แผ่นเอ็มดีเอฟที่เพิ่มขึ้น โดยหลังการดำเนินการแล้วเสร็จจะทำให้กลุ่มบริษัทมีกำลังการผลิตแผ่นเอ็มดีเอฟเพิ่มเป็น 1.38 ล้านลบ.ม./ปี จากเดิม 1.17 ล้านลบ.ม./ปี
โดยการลงทุนดังกล่าวจะตั้งอยู่ในบริเวณพื้นที่ของโรงงานผลิตแผ่นเอ็มดีเอฟ สายการผลิตเดิม ในจ.สุราษฎร์ธานี โดยเป็นการลงทุนในเครื่องจักรและอุปกรณ์สำหรับการผลิตแผ่นเอ็มดีเอฟ 1 สายการผลิต ปรับปรุงสิ่งปลูกสร้างของสายการผลิตเดิม และก่อสร้างอาคารบางส่วนเพื่อรองรับสายการผลิตใหม่  สำหรับแหล่งเงินลงทุนจะมาจากเงินกู้ยืมจากสถาบันการเงินภายในประเทศ
สำหรับปัจจุบันบริษัทย่อยอยู่ระหว่างดำเนินการพิจารณาคัดเลือกผู้รับเหมาออกแบบก่อสร้าง และจัดหาเครื่องจักรอุปกรณ์สำหรับโครงการผลิตแผ่นเอ็มดีเอฟ ซึ่งการชำระเงินเพื่อดำเนินโครงการจะขึ้นอยู่กับข้อตกลงกับคู่สัญญา จะแบ่งชำระเป็นงวดตามความคืบหน้าของงานที่ทำ โดยจะใช้ระยะเวลาดำเนินการโครงการประมาณ 18 เดือน
ทั้งนี้การเพิ่มกำลังการผลิตแผ่นเอ็มดีเอฟให้กับกลุ่มบริษัท เพื่อเพิ่มยอดขายของกลุ่มบริษัทและเงินปันผลจากบริษัทย่อย โดยการลงทุนดังกล่าวนับว่ามีความเหมาะสม เนื่องจากความต้องการผลิตภัณฑ์แผ่นเอ็มดีเอฟมีเพิ่มขึ้นทั้งตลาดในประเทศและต่างประเทศ ซึ่งปัจจุบันบริษัทในกลุ่มมีการใช้กำลังการผลิตของสายการผลิตเอ็มดีเอฟโดยรวมมากกว่า 90% ของกำลังการผลิตเต็มที่